
Cartea îi reunește, în două interviuri separate pe doi dintre cei 
mai influenţi filosofi contemporani care au acceptat, pentru prima 
oară, în ciuda antagonismelor dintre ei, să apară împreună cu această 
ocazie: Jiirgen Habermas și Jacques Derrida. 

Ideea pentru Filosofie într-un timp al terorii s-a născut la câteva 
ore doar după atacurile teroriste din 11 septembrie, iar Giovanna 
Borradori a realizat interviurile cu Habermas și Derrida la foarte puţin 
timp după atacul terorist asupra teritoriului național american, primul 
de acest fel din 1812 până astăzi: cu Derrida, pe 22 octombrie 2001, iar 
cel cu Habermas, în decembrie 2001. 

Cei doi filosofi nu se sfiesc să critice și să pună sub semnul 
întrebării administraţia americană, acțiunile pe care le-a întreprins 
imediat după 11 septembrie 2001, dar şi Naţiunile Unite, Comunitatea 
Europeană şi tot ce înseamnă încercarea de a construi o 
suprastructură internațională care să guverneze relaţiile dintre state. 
Și pentru Habermas, și pentru Derrida, deși din raţiuni diferite, 
statul-națiune, ca și ideea de suveranitate par a fi, astăzi, niște noţiuni 
desuete sau care, în orice caz, au nevoie de o riguroasă reconsiderare. 

Dacă pentru Habermas, problema cea mai spinoasa este faptul 
că şi Orientul, dar și Occidentul fac încă apel la discursuri şi acțiuni 
fundamentate pe religie, pentru Derrida, în schimb, problema pare a fi 
„uniunea nefericita” a religiei cu tehnologia digitala. 

Totuşi, neaşteptate acorduri apar între cei doi: sunt amândoi 
profund suspicioşi în legătură cu conceptul de „terorism” și amândoi 
văd nevoia unei tranziţii de la dreptul clasic internaţional, premiză a 
modelului statelor-naţiune, la o nouă ordine cosmopolită, bazată pe 
alianţe continentale. 

Giovanna Borradori este profesor asociat de filosofie la Colegiul 
Vassar, autoarea Filosofului american: conversații cu Quine, Davidson, 
Putnam, Nozick, Danto, Rorty, Cavell, MacIntyre, Kuhn (University of 
Chicago Press), precum și editorul volumului Recoding Metaphysics: 
The New Italian Philosophy. 

Ea a trăit pe propria piele atacurile teroriste, având de trecut 
prin clipe groaznice, despărțita de copiii care se aflau la scoală în 
capete diferite ale New York-ului și de soțul său, reporter, care se afla 


la datorie în acele clipe. lată mărturia sa despre nașterea acestei cărți: 

„Printre multe alte gânduri care s-au îngrămădit în mintea mea 
haotic, mi-am amintit că și Habermas, şi Derrida planificaseră să vină 
la New York, separat și pe canale fără legătură între ele, doar în câteva 
săptămâni. M-am întrebat: vor mai putea să vină? Ce vor produce din 
această tragedie? Voi putea să-i întreb? Habermas şi Derrida au venit 
până la urmă în New York, conform planurilor lor iniţiale și am avut 
privilegiul să adun răspunsurile lor la cel mai devastator atac terorist 
din istorie: ele sunt miezul «Filosofiei într-o vreme a terorii». În ciuda 
multor referințe la evenimentele prezente, firul roșu al dialogurilor 
este să supună analizei filosofice cele mai stringente întrebări 
privitoare la teroare și terorism. Dreptul internaţional clasic a devenit 
desuet în fața noilor ameninţări subnaţionale și transnaţionale? Cine e 
suveran asupra cui? Folosește la ceva evaluarea globalizării prin 
noțiunile de cosmopolitism şi cetățenie mondială? Este noțiunea 
politică și filosofică de dialog, atât de crucială pentru orice strategie 
diplomatică, un instrument universal de comunicare? Sau este o 
practică specific culturală, care uneori poate fi pur și simplu 
inadecvată? Și, în cele din urmă, în ce condiţii este dialogul o opțiune 
posibilă?” 

